<classify> ZIKIWA zimebaki siku 18 za kutumia laini za simu ambazo hazijasajiliwa, Mamlaka ya Mawasiliano Tanzania TCRA imesema zaidi ya laini milioni 5.5 hazijasajiliwa kwa mfumo wa alama za vidole. Hazijasajiliwa licha ya watumiaji wake kuwa na Namba za Utambulisho za Mamlaka ya Vitambulisho vya Taifa NIDA. Imesema watu milioni tatu, ndio wanaomiliki laini hizo 5, 599,610, lakini bado hawajazisajili, hivyo imewataka kukamilisha usajili huo haraka. Akizungumza na waandishi wa habari jana jijini Dar es Salaam, Mkurugenzi Mkuu wa TCRA, James Kilaba alisema jumla ya namba za utambulisho 21,782,906 zinazomilikiwa na watu milioni 10.5, bado hazijasajiliwa. Alisema ili kukamilisha usajili wa laini zote, zinahitajika namba za utambulisho za NIDA NIN zaidi ya milioni 21 na kwamba kila mtu anayemiliki laini, anapaswa kuhakikisha anasajili laini yake.Idadi ya laini zilizosajiliwa kwenye mfumo ni 47,063,602 ambazo zinamilikiwa na watu milioni 21.1 lakini idadi ya laini zilizosajiliwa kwa alama za vidole ni 19,681,086 sawa na asilimia 42 zinazotumiwa na watu milioni 7.6, alisema Kilaba. Aliongeza kuwa ni watu wengi ambao wamepata namba za utambulisho, lakini hawajasajili laini zao kwa alama za vidole, hivyo ni lazima waone umuhimu wa kusajili laini zao. Alifafanua kuwa kwa watu ambao wamejiandikisha NIDA na hawajapata namba za utambulisho, wanapaswa kutumia teknolojia kupata namba ya kitambulisho chake. Kilaba alisema upo mwongozo wa usajili wa laini kwa alama za vidole, zinazotumiwa na watu binafsi, kampuni na taasisi, zinazotumiwa na watu wenye umri chini ya miaka 18, raia wa nje na wageni wanaoingia nchini, maofisa ubalozi, wanadiplomasia na taasisi zao. Alisisitiza kuwa watu ambao wana ulemavu wa viungo hususan vidole na ambao alama zao za vidole hazisomeki, wanatakiwa kwenda ofisi za NIDA kwa ajili ya uhakiki na kusajili kwa njia ya maswali kwa mteja. TCRA inatoa wito kwa wananchi kujitokeza katika maduka ya watoa huduma ili waweze kupatiwa huduma za usajili kwa alama za vidole kwani ni usajili unaotumia muda mfupi na kwenye uhakika zaidi. Wenye namba za kitambulisho wafanye usajili mapema, alieleza.Kwa upande wake, Mkurugenzi Mkuu wa NIDA, Dk Arnold Kihaule aliwataka watanzania ambao hawajajiandikisha, kufanya hivyo ili waweze kupata namba za kitambulisho zitakazowasaidia kusajili laini kwa alama za vidole. Dk Kihaule alisema watu milioni nne, hawajui kama wana namba za utambulisho au la, hivyo ipo haja ya kuwahamasisha kuangalia namba zao kwa kutumia mtandao.  <topic>: KITAIFA 